《约方时敏杨信祖二子同过王立之观立之所集前辈诗文各以姓赋诗》
宋代·饶节

秋容散古原，秋声满寒条。幽人开晓梦，喔喔鸡戒朝。

骑马西南隅，不知道里遥。我行将何之，我友昔见邀。

斯人非世人，与世不相聊。几年赋归欤，塞耳树上瓢。

谁知翰墨功，百倍巴蜀饶。方杨妙天质，两玉不易招。

粟马来会盟，此义久寂寥。主人喜开尊，杯殽初刻彫。

及乎启丹台，座上皆闻韶。委积山海奇，浩荡江汉朝。

此囿无郊封，烂漫各刍荛。归来蒲深望，老大犹虚骄。

作者简介：饶节（1065～1129），宋代诗僧。字德操，一字次守，自号倚松道人、倚松老人，出家后法名如壁。江西临川人，江西诗派重要诗人。就学于吕希哲，与谢逸、汪革、谢薖并称为“江西诗派临川四才子”。其诗淳真朴实，华而不绮，陆游称其为当时诗僧第一。